**Notă informativă**

cu referire la proiectul hotărîrii de Guvern privind aprobarea Programului naţional de prevenire şi control a infecţiei HIV/SIDA şi infecţiilor cu transmitere sexuală pentru anii 2016-2020

**Premizele elaborării Programului Naţional de prevenire şi control a infecţiei HIV/SIDA şi infecţiilor cu transmitere sexuală pentru anii 2016-2020:**

 Infecţia cu HIV şi infecţiile cu transmitere sexuală continuă să se regăsească în lista priorităţilor sănătăţii publice la nivel global şi naţional.

Actualmente, în Republica Moldova se implementează al 5lea Program Naţional de prevenire şi control al infecţiei HIV/SIDA şi infecţiilor cu transmitere sexuală care cuprinde perioada 2014-2015 (aprobat prin Hotărîrea Guvernului Nr.806 din 06 octombrie 2014).

Rezultatele obţinute în urma implementării activităţilor de prevenire şi control a infecţiei HIV/SIDA şi infecţiilor cu transmitere sexuală ne indică următoarele progrese:

Reducerea prevalenţei HIV în rîndul consumatorilor de droguri injectabile din mun. Chişinău – de la 16 la 8,5%; acoperirea persoanelor din grupurile vulnerabile de infectare cu servicii de testare la HIV, inclusiv prin utilizarea testelor rapide prin intermediul organizaţiilor neguvernamentale; creşterea acoperii deţinuţilor cu servicii de prevenire HIV.

Unul din indicatorii de succes este acoperirea cu tratament antiretroviral şi menţinerea în supraveghere medicală a persoanelor infectate cu HIV. În acelaşi timp, menţionăm că menţinerea în tratament antiretroviral, în ciuda descentralizării supravegherii medicale a persoanelor infectate cu HIV, implementării proiectelor de suport psiho-social, rămîne a fi o provocare, constituind 78,9% faţă de 88% stabilite drept ţintă.

Constatăm realizări la capitolul testarea femeilor gravide la HIV – 99,5%, dar lacune privind acoperirea gravidelor infectate cu HIV cu tratament antiretroviral cu scop profilactic – 89,4%.

Infecţiile cu transmitere sexuală, cum ar fi sifilisul şi gonoreea sunt unele din cele mai comune cauze de îmbolnăvire a populaţiei de vîrstă tinără, avînd consecinţe negative majore asupra sănătăţii şi potenţialului reproductiv al comunităţii.

Incidenţa sifilisului a constituit în 2014 - 52,1 la 100 000 populaţie, cu o scădere faţă de 70,4 în anul 2010. Incidenţa gonoreii a constituit în 2014 – 28,2 la 100 000 populaţie, cu o scădere faţă de anul 2010, cînd a constituit 36,0.

Prin urmare, către finele unui an de implementare a Programului curent, constatăm succese, dar şi intervenţii care trebuie fortificate pentru a menţine rezultatele bune obţinute şi a îmbunătăţi indicatorii neatinşi.

În contextul finalizării implementării Programului naţional de prevenire şi control a infecţiei HIV/SIDA şi infecţiilor cu transmitere sexuală pentru anii 2014-2015, reieşind din actualitatea problemelor legate de infecţia cu HIV şi infecţiile cu transmitere sexuală şi în temeiul prevederilor actelor legislative şi recomandărilor naţionale şi internaţionale a fost elaborat proiectul Programului naţional de prevenire şi control a infecţiei HIV/SIDA şi infecţiilor cu transmitere sexuală pentru anii 2016-2020, drept document fundamental de politici privind intervenţiile naţionale în domeniul HIV/ITS. El stabileşte liniile directoare şi priorităţile de acţiune pentru prevenirea răspîndirii HIV/ITS şi reducerea impactului. Toate programele şi intervenţiile care vor fi finanţate din resurse publice sau din programe internaţionale la care Republica Moldova este parte vor trebui să urmărească îndeplinirea obiectivelor stabilite de prezentul Program.

**Principalele prevederi ale Programului:**

Programul naţional de prevenire şi control a infecţiei HIV/SIDA şi infecţiilor cu transmitere sexuală pentru anii 2016-2020 este al 6lea Program în domeniu şi a fost elaborat în temeiul art.7 şi 9 din Legea nr. 10-XVI din 3 februarie 2009 privind supravegherea de stat a sănătăţii publice (Monitorul Oficial al Republicii Moldova, 2009, nr. 67, art. 183), cu modificările şi completările ulterioare, Legii nr.23-XVI din 16 februarie 2007 cu privire la profilaxia infecţiei HIV/SIDA (Monitorul Oficial al Republicii Moldova, 2007, nr. 54-56, art. 250), cu modificările şi completările ulterioare, precum şi altor acte normative naţionale şi internaţionale în domeniu.

Scopul Programului este: minimizarea consecinţelor epidemiei HIV şi ITS prin reducerea transmiterii, în special în populaţiile cheie, precum şi a mortalităţii asociate cu HIV.

Au fost stabilite 3 obiectivele:

*Obiectivul 1:*Prevenirea transmiterii HIV şi ITS, în special în populaţiile cheie.

Prezentul obiectiv se axează pe continuitatea implementării activităţilor de prevenire a transmiterii infecţiei cu HIV şi ITS în rîndul persoanelor cu risc sporit de infectare(consumatorii de droguri injectabile, lucrătoarele sexului comercial, bărbaţii care practică sex cu bărbaţi, deţinuţii) prin accesul şi acoperirea cu programe de reducere a riscurilor a acestor categorii în proporţie de nu mai puţin de 60% din numărul estimat, precum şi pe prevenirea transmiterii infecţiei de la aceste populaţii în populaţia generală, prin implementarea intervenţiile clasice şi a celor inovative, care şi-au demonstrat eficienţa la nivel mondial: testarea în comunităţi, servicii mobile, conexiuni interdisciplinare, servicii integrate etc.

*Obiectivul 2*: Asigurarea accesului universal la tratament, îngrijire şi suport a persoanelor infectate cu HIV şi infecţii cu transmitere sexuală

Prezentul obiectiv se axează pe reducerea impactului infecţiei cu HIV, oferind acces la tratament antiretroviral, tratament al infecţiilor oportuniste şi coinfecţiilor, îngrijiri şi suport persoanelor care trăiesc cu HIV şi membrilor familiilor lor, precum şi prevenirea trasnmiterii HIV de la mamă la făt şi profilacia post-expunere. Un rol deosebit se acordă implicării comunităţii, motivării pacienţilor şi asistării sociale, juridice şi psihologice a acestora.

*Obiectivul 3.* Asigurarea unui management eficient al Programului Naţional

Prezentul obiectiv se axează pe asigurarea unui management eficient al Programului Naţional prin coordonarea activităţilor tuturor sectoarelor şi actorilor implicaţi în realizarea acestui program, consolidarea capacităţilor societăţii civile, prin asigurarea unei finanţări suficiente şi durabile, studiilor necesare şi sistemelor eficiente de monitorizare şi evaluare.

**Fundamentarea econimico-financiară:**

 Estimarea costurilor pentru realizarea Programului s-a efectuat în baza determinării costului per serviciu, per capita sau buget global, după caz. A fost pus accent pe intervenţii cost-beneficu şi cost-eficacitate.

Programul naţional de prevenire şi control a infecţiei HIV/SIDA şi infecţiilor cu transmitere sexuală pentru anii 2016-2020 va fi finanţat din sursele Bugetului de stat, Companiei Naţionale de Asigurări în Medicină şi din sursele granturilor aprobate.

Costul estimativ al prezentului Program este de 1.045, 57 milioane lei.

 **Elaborarea Programului:**

Elaborarea Programului Naţional a fost un proces transparent, activ şi participativ cu implicarea organismelor guvernamentale, organizaţiilor neguvernamentale şi partenerilor internaţionali de dezvoltare.

Procesul de elaborare a Programului Naţional a fost de asemenea strâns corelat cu procesul de elaborare şi ulterior de implementare a aplicaţiei Republicii Moldova la Fondul Global de Luptă împotriva HIV/SIDA, Tuberculozei şi Malariei.

 **Rezultatele aşteptate:**

În urma implementării Programului naţional de prevenire şi control a infecţiei HIV/SIDA şi infecţiilor cu transmitere sexuală pentru anii 2016-2020, către anul 2020 aşteptăm:

* prevalenţa HIV printre consumatorii de droguri injectabile nu mai mare de: Chişinău -10%, Bălţi – 38%, Tiraspol – 30%; printre lucrătoarele sexului comercial nu mai mare de: Chişinău - 9%, Bălţi – 18% şi printre bărbaţii care practică sex cu bărbaţi nu mai mare de: Chişinău -8%, Bălţi -12% printre deţinuţi nu mai mare de 2,0%;
* rata deceselor asociate cu HIV - <3 la 100 000 populaţie;
* rata deceselor persoanelor infectate cu HIV asociate cu tuberculoza - <35%.

Proiectul Programului naţional de prevenire şi control a infecţiei HIV/SIDA şi infecţiilor cu transmitere sexuală pentru anii 2016-2020 este prezentat pentru examinare şi avizare.

**Viceministru Aliona SERBULENCO**